Jeppe Kofod (S), 2001-04-26:
Først og fremmest vil jeg gerne takke SF for forespørgslen, og endvidere vil jeg takke ministeren for den gode besvarelse.
Jeg deler selvfølgelig de holdninger, der ligger bag.
Det er en vigtig debat, vi i dag har i Folketinget, og for Socialdemokratiet er der ingen tvivl om, at Danmark ikke blot skal ligge i den absolutte front, når det gælder konkrete indsatser over for de 49 mindst udviklede lande i verden, som vi blandt andet gør med vores udviklingsbistand. Vi skal også være på de fattige landes, udviklingslandenes, side.
Vi skal være solidaritetens forkæmpere i møde med globaliseringens udfordringer.
Vi mener i Socialdemokratiet, at et samfund skal dømmes på, hvorledes det behandler de svageste, og det internationale og globale samfund har i den sammenhæng meget lang vej igen.
Vi er dybt forpligtede til at tage kampen op for retfærdighed, og vi ser det som en af de vigtigste opgaver i den tid, vi lever i.
FN-konferencen om de mindst udviklede lande, som vi diskuterer her i dag, skal på en eller anden måde vise viljen og vejen for de mindst udviklede lande og de 600 millioner mennesker, der bor i disse lande.
Vi skal stille krav til os selv i de rige lande, og Danmark skal gå i spidsen og vise solidarisk lederskab på globalt plan, ikke mindst gennem EU.
Vi vil være helt i front
, når det gælder udviklingsbistanden, men vi vil også gerne tage kampen op for en fair og fri verdenshandel til gavn for disse lande. Vi vil åbne vore markeder og undgå marginalisering af de mindst udviklede lande.
Vi vil afskrive gælden for de fattige lande.
Vi vil være frontløbere i en retfærdig fordeling gennem udviklingsbistand og stille krav om, at OECD-landene lever op til deres forpligtelser og bl.a. øger bistanden til de mindst udviklede lande fra 0,05 pct., som tilfældet er i dag, til minimum 0,15 pct., altså med tre gange.
Vi ønsker også ud fra princippet om partnerskab med delt ansvar, som jeg tror ministeren var inde på i sin tale, aktivt at styrke kapacitetsopbygningen i de fattige lande, investere i opbygningen af et stærkt civilsamfund, demokrati og menneskerettigheder, alle forhold, der er helt afgørende for fattigdomsbekæmpelse.
Men Socialdemokratiet ønsker også at stille krav til udviklingslandene om god regeringsførelse, herunder at bekæmpe krænkelser af menneskerettigheder og korruption, og stille krav om begrænsning i militærudgifter og brug af f.eks. børnesoldater.
Socialdemokratiet ønsker, at regeringen aktivt skal arbejde for, at målsætningen fra København + 5 om halvering af fattigdommen inden år 2015 skal konkretiseres på de enkelte udviklingslande, så de fattige befolkninger ser, at vi gør en forskel, at vi er på deres side i kampen for en mere retfærdig verden.
Socialdemokratiet har altid og vil fortsat arbejde for en retfærdig verden, ikke i selvtilstrækkelighedens og egoismens navn, som højrefløjen står for i Danmark, men i solidaritet og fællesskab; vi har nemlig brug for hinanden.
Så vil jeg gå over til fremsættelse af følgende forslag
til vedtagelse fra partierne Det Radikale Venstre og Socialdemokratiet: Forslag til vedtagelse »FN's 3. konference om de mindst udviklede lande, der afholdes i Bruxelles i maj måned, bør sætte fokus på de særlige problemer og muligheder, der gør sig gældende for denne gruppe af verdens fattigste lande, herunder på handels- og gældsområdet.
Folketinget opfordrer regeringen til med udgangspunkt i målsætningen i strategien for dansk udviklingsbistand, »Partnerskab 2000«, at arbejde for, at de mindst udviklede lande integreres i den globale økonomi og i det multilaterale handelssystem på en måde, der fremmer effektiv fattigdomsbekæmpelse og bæredygtig udvikling i disse lande, og at arbejde for, at de rige lande påtager sig klare forpligtelser for de mindst udviklede lande.
De mindst udviklede lande har selv et afgørende ansvar
International udviklingsbistand spiller imidlertid også en meget vigtig rolle netop for disse lande.